Broj: 711-I-1852-M-327/22-02-23

Zagreb, 15. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Martine Damjanac, direktorice** **trgovačkog društva Voda d.o.o. za obavljanje djelatnosti javne vodoopskrbe i javne odvodnje,** za davanjem mišljenja Povjerenstva, na 180. sjednici, održanoj 15. srpnja 2022., daje sljedeće:

**MIŠLJENJE**

**Sukladno odredbama ZSSI/21-a, nema zapreke da obveznica Martina Damjanac, direktorica trgovačkog društva Voda d.o.o. za obavljanje djelatnosti javne vodoopskrbe i javne odvodnje, podnese zahtjev Hrvatskom zavodu za zapošljavanje za dodjelu vaučera u okviru mjere „Obrazovanje za stjecanje kompetencija potrebnih za rad putem vaučera“ te da pod jednakim i unaprijed utvrđenim uvjetima kao i svi drugi podnositelji ostvari pravo na dodjelu vaučera.**

Obrazloženje

Zahtjev za davanjem mišljenja Povjerenstva podnijela je Martina Damjanac, direktorica trgovačkog društva Voda d.o.o. za obavljanje djelatnosti javne vodoopskrbe i javne odvodnje. U knjigama ulazne pošte Povjerenstva zahtjev je zaprimljen 13. srpnja 2022. pod poslovnim brojem 711-U-6729-M-327/22-01-2, povodom kojeg se vodi predmet broj M-327/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Bjelovaru utvrđeno je da su članovi trgovačkog društva Voda d.o.o. za obavljanje djelatnosti javne vodoopskrbe i javne odvodnje Grad Orahovica, Općina Čačinci, Općina Zdenci, Općina Crnac i trgovačko društvo Papuk d.o.o. za obavljanje komunalnih djelatnosti. Također, utvrđeno je da su članovi trgovačkog društva Papuk d.o.o. za obavljanje komunalnih djelatnosti Grad Orahovica, Općina Čačinci, Općina Zdenci i Općina Crnac. Kako je direktorica trgovačkog društva Voda d.o.o. za obavljanje djelatnosti javne vodoopskrbe i javne odvodnje Martina Damjanac, ista je dužna pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica moli za mišljenje vezano za sukob interesa za vaučere koje može ostvariti svaka zaposlena osoba preko Hrvatskog zavoda za zapošljavanje za koje se prijave vrše preko stranice vauceri.hzz.hr (izbornik Katalog vještina - Katalog vještina i programa u kojem se odabire Učilište). Obveznica navodi da upit postavlja u smislu informacije jer se na neki način radi o javnim sredstvima Republike Hrvatske.

Uvidom u Uvjete i načine korištenja sredstava za provedbu Obrazovanja za stjecanje kompetencija potrebnih za rad putem vaučera (travanj 2022.), objavljene na mrežnim stranicama Hrvatskog zavoda za zapošljavanje, utvrđeno je da je kao cilj navedene mjere navedeno jačanje zapošljivosti i konkurentnosti radne snage na tržištu rada te poticanje zadržavanja postojećeg zaposlenja stjecanjem novih ili unaprjeđenjem postojećih kompetencija koje su potrebne na tržištu rada, a kao ciljane skupine navedene mjere navedene su nezaposlene i zaposlene osobe s navršenih petnaest godina života te minimalno završenim osnovnim obrazovanjem.

Navedenim dokumentom utvrđeni su, pored ostalog, i kriteriji za dodjelu vaučera koji obuhvaćaju sljedeće: odabrani program obrazovanja vezan je uz dosadašnje obrazovanje podnositelja zahtjeva i/ili je vezan je uz trenutno radno mjesto ili prethodno radno iskustvo podnositelja zahtjeva i/ili je vezan je uz dodatne profesionalne interese i plan daljnjeg razvoja karijere podnositelja zahtjeva.

Obveznica ne može zbog okolnosti da obnaša javnu dužnost biti isključena ili ograničena u svom pravu da pod jednakim uvjetima kao i svi drugi građani ostvari pristup javnim sredstvima koja pod propisanim uvjetima dodjeljuje drugo tijelo javne vlasti.

Povjerenstvo po izvršenom uvidu u ciljeve, uvjete i sadržaj mjere Hrvatskog zavoda za zapošljavanje „Obrazovanje za stjecanje kompetencija potrebnih za rad putem vaučera“ zaključuje da sukladno odredbama ZSSI/21-a ne postoje zapreke da obveznica istoga Zakona podnese zahtjev za dodjelu vaučera u provedbi spomenute mjere te da pod jednakim i unaprijed utvrđenim uvjetima, kao i svi drugi podnositelji, ostvari pravo na dodjelu vaučera.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Martina Damjanac, elektroničkom dostavom
2. Objava na internetskoj stranici Povjerenstva
3. Pismohrana